Mens statsminister Lars Løkke Rasmussen (V) efter længere tids tøven nu varsler højere cigaretpriser og lover at sætte antal kroner på før valget 5. juni, nøler S-formand Mette Frederiksen fortsat.

Hun vil hverken melde ud, om Socialdemokratiet går ind for højere afgifter på cigaretter, eller om partiet vil bevare status quo.

Alle andre partier i oppositionen ønsker, at en pakke cigaretter skal koste 60 kr. eller mere.

- Jeg vil gerne diskutere alt, også cigaretpriser. Men jeg er også bare socialdemokrat og står her med socialt udsatte mennesker med en dårlig økonomi.

Socialdemokratiet burde lægge kortene på bordet og fortælle, hvad de mener. Kristian Thulesen Dahl

- Jeg er bange for, at hvis man bare hæver prisen, som mange foreslår, så slår man bunden ud af pension og kontanthjælp, siger Mette Frederiksen under et besøg tirsdag på værestedet Bænkevarmere Folkekøkkenet i Kolding.

Vil du være med til at hæve prisen?

- Jeg er bekymret for de forslag, hvor man vil hæve cigaretprisen med mange, mange, mange kroner. Jeg er socialdemokrat og repræsenterer også de mennesker, der ikke har ret mange penge.

Frederiksen: Pris betyder noget

Så prisen skal ikke op?

- Jeg vil gerne være med til at diskutere, hvordan vi sikrer, at færre mennesker ryger, og ikke mindst, hvordan vi kan forhindre, at unge starter med at ryge, men det skal fungere på en socialt balanceret måde. Jeg er bange for, at hævede priser betyder, at socialt udsatte kommer i klemme.

- Jeg anerkender, at priser har en betydning for, hvor mange rygere der er. Der er bare også et hensyn at tage til mennesker, som har det dårligt og er omgivet af mange sociale problemer og samtidig er rygere, siger Mette Frederiksen.

Kan man være børnenes statsminister, som du har sagt, du vil være, når 40 unge starter med at ryge hver dag, men du ikke vil gøre noget ved prisen, som er den mest effektive måde at forhindre flere rygere på?

- Der er ingen tvivl om, at vi skal gøre mere for at forhindre, at børn og unge starter med at ryge. Vi kan tage fat ved at sige, at der ikke bliver solgt cigaretter til børn og unge, som tilfældet er i dag. Jeg vil godt være med til at diskutere cigaretpriser. Jeg beder bare om, at det foregår på en ordentlig, socialt balanceret måde, siger S-formanden.